
Казанга эш визиты белән Россия Федерациясе cәнәгать һәм сәүдә министры Денис Мантуров килде. «Борисоглебское» аэродромында аны Татарстан Республикасы Президенты Рөстәм Миңнеханов каршы алды.

Визит кысаларында Денис Мантуров С.П.Горбунов исемендәге Казан авиация заводында булды («Туполев»ҖАҖ филиалы). Министр тирәнтен модернизацияләнгән Ту-160М җитештерү, шулай ук Ту-160 самолетларын ремонтлау һәм модернизацияләү буенча эшләрнең барышы белән танышты.

«ОАК» ГАҖ генераль директоры Юрий Слюсарь, «Туполев» ГАҖ идарәсе директоры Вадим Королев, «Туполев» ҖАҖ филиалы С.П. Горбунов исемендәге КАЗ директоры Николай Савицких озатуында Рөстәм Миңнеханов һәм Денис Мантуров 12 гыйнварда беренче кат очкан яңа җитештерелгән Ту-160М стратегик ракетоносецын карадылар. Ту-160 самолетларын модернизацияләү программасы Россия Президенты Владимир Путин карары буенча җәелдерелгән иде. Ту-160М тышкы кыяфәтен саклап калган, әмма цифрлы технологияләр кулланып, өр-яңа технологик базада җитештерелә. Яңа машинада 80% ка системалар һәм җиһазлар яңартылган.

Шулай ук ТР Президенты һәм РФ сәнәгать һәм сәүдә министрлыгы башлыгы яңа самолет белән идарә иткән «Туполев» ҖАҖ очучы-сынаучылар экипажы белән очрашты. Очыш 600 метр биеклектә узган һәм 30 минут чамасы дәвам иткән. Очучылар самолетның тотрыклылыгын һәм идарә итүчәнлеген тикшерергә мөмкинлек бирүче маневрлар үтәгән.

Ту-160 стратегик ракетоносецын җитештерү программасын гамәлгә кертү кысаларында Казан авиация заводында цехларның 40% тан артык җиһазын яңарттылар һәм модернизацияләделәр. Дөньяда иң эре электрон-нур эретеп ябыштыру һәм титанны вакуумлы яндыру җайланмасы эшли башлады. Коллективның шактый өлеше өстәмә әзерлек үтте.
Рөстәм Миңнеханов һәм Денис Мантуров Казан авиация заводында булдылар